LT Europos Sąjungos oficialusis leidinys C 229/1

Europos Sąjungos parlamentų Sąjungos reikalų komitetų konferencijos darbo tvarkos taisyklės

2011/C 229/01

PREAMBULĖ

Šios darbo tvarkos taisyklės skirtos 1989 m. lapkričio 16–17 d. Paryžiuje įsteigtos Europos Sąjungos parlamentų Sąjungos reikalų komitetų konferencijos (1) (toliau – COSAC) darbui palengvinti ir pagerinti.

Jos gali būti taikomos kitų parlamentinių komitetų posėdžiams, kuriuos rengia Tarybai pirmininkaujančios valstybės narės parlamentas (toliau – pirmininkaujančios valstybės parlamentas).

COSAC nariai ketina dirbti vadovaudamiesi 2008 m. birželio 19–21 d. Lisabonoje vykusioje Sąjungos parlamentų pirmininkų konferencijoje patvirtintomis Tarpparlamentinio bendradarbiavimo Europos Sąjungoje gairėmis ir atsižvelgdami į savo parlamentų darbo praktiką (2).

Šios darbo tvarkos taisyklės, priimtos 2011 m. gegužės 29–31 d. Budapešte įvykusiame XLV COSAC posėdyje, pakeičia darbo tvarkos taisykles, priimtas per 2007 m. spalio 14–16 d. Estorilyje įvykusį XXXVIII COSAC posėdį.

1. COSAC UŽDAVINIAI IR KOMPETENCIJA

1.1. COSAC sudaro sąlygas nuolat keistis nuomonėmis, nepažeisdama Europos Sąjungos parlamentinių organų kompetencijos.

1.2. Pagal Lisabonos sutartį COSAC įgaliojama teikti visus, jos nuomone, tinkamus pasiūlymus Europos Parlamentui, Tarybai ir Komisijai ir skatinti nacionalinius parlamentus ir Europos Parlamentą, įskaitant jų specialiuosius komitetus, keistis informacija ir geriausia praktika. Ji taip pat gali organizuoti tarpparlamentines konferencijas konkrečiais klausimais, ypač bendros užsienio ir saugumo politikos, įskaitant bendrą saugumo ir gynybos politiką.

1.3. COSAC teikiami pasiūlymai neįpareigoja nacionalinių parlamentų ir iš anksto nenulemia jų pozicijų.

2. POSĖDŽIŲ RENGIMAS

2.1. Plenariniai posėdžiai

Vienas plenarinis COSAC posėdis rengiamas kartą per kiekvienos valstybės narės pirmininkavimo laikotarpį, atsižvelgiant į skirtingą nusistovėjusią valstybių narių parlamentų darbo tvarką, rinkimų laiką ir valstybių narių valstybinių švenčių datas. Kito posėdžio data nustatoma ir paskelbiama ne vėliau kaip ankstesniojo posėdžio dieną.

2.2. Neeiliniai posėdžiai

Neeiliniai COSAC posėdžiai rengiami, jeigu nacionalinių parlamentų Sąjungos reikalų komitetų pirmininkai bei Europos Parlamento atstovai absoliučia balsų dauguma nusprendžia, kad tai būtina.

2.3. Pirmininkų posėdžiai

Parengiamasis Sąjungos reikalų komitetų pirmininkų bei Europos Parlamento atstovo (-ų) posėdis COSAC pirmininkaujančio trejeto pritarimu rengiamas prieš kiekvieną COSAC plenarinį posėdį. Kiekvienos valstybės narės delegaciją sudaro du jos parlamento nariai.

2.4. Neeiliniai pirmininkų posėdžiai

Neeiliniai Sąjungos reikalų komitetų pirmininkų ir Europos Parlamento atstovų posėdžiai rengiami, jeigu tai pasiūlo pirmininkaujančios valstybės parlamentas, pasikonsultavęs su pirmininkaujančiu trejetu, arba jeigu nacionalinių parlamentų Sąjungos reikalų komitetų pirmininkai ir Europos Parlamento atstovai absoliučia balsų dauguma nusprendžia, kad tai būtina.

2.5. COSAC pirmininkaujantis trejetas

COSAC pirmininkaujantį trejetą sudaro pirmininkaujančios valstybės, prieš ją pirmininkavusios ir po jos pirmininkausiančios valstybės parlamentų ir Europos Parlamento delegacijos. Kiekvieną delegaciją sudaro du jos parlamento nariai.

2.6. Darbo grupės

COSAC gali nuspręsti sudaryti darbo grupę konkrečiam klausimui, susijusiam su Europos Sąjungos veikla, nagrinėti. Be to, tokia darbo grupė sudaroma, kai nacionalinių parlamentų Sąjungos reikalų komitetų pirmininkai bei Europos Parlamento atstovai absoliučia balsų dauguma nusprendžia, kad tai būtina. Darbo grupės pirmininkas yra pirmininkaujančios valstybės Sąjungos reikalų komiteto pirmininkas. Šios pirmininkaujančios valstybės parlamento sekretoriatas taip pat yra ir darbo grupės sekretoriatas. Jam padeda COSAC sekretoriatas.

2.7. Posėdžių dokumentai

Visų minėtųjų posėdžių darbotvarkės perduodamos visiems nacionaliniams parlamentams ir Europos Parlamentui ne vėliau kaip prieš dvi savaites iki posėdžio, o šių posėdžių protokolai visiems nacionaliniams parlamentams ir Europos Parlamentui perduodami ne vėliau kaip per dvi savaites po posėdžio.

2.8. Posėdžių vieta

Posėdžiai vyksta pirmininkaujančioje valstybėje narėje. Neeiliniai posėdžiai, pirmininkų posėdžiai, COSAC pirmininkaujančio trejeto posėdžiai ir darbo grupių posėdžiai gali vykti kitur.

2.9. Sušaukimas

Plenarinius COSAC posėdžius, Sąjungos reikalų komitetų pirmininkų posėdžius, neeilinius ir darbo grupių posėdžius sušaukia pirmininkaujančios valstybės parlamentas.

2.10. Posėdžių rengimas

Delegacijos gali perduoti su darbotvarke susijusius raštus ir (arba) dokumentus pirmininkaujančios valstybės parlamento sekretoriatui. Pirmininkaujančios valstybės parlamentas gali parengti dokumentus, kurie bus svarstomi konferencijoje.

2.11. Posėdžių planavimas

COSAC sudaro tęstinį ilgo laikotarpio posėdžių grafiką.

3. SUDĖTIS

3.1. Plenariniai ir neeiliniai posėdžiai

Kiekvienam nacionaliniam parlamentui atstovauja ne daugiau kaip šeši jo Sąjungos reikalų komiteto (-ų) nariai. Europos Parlamentui atstovauja šeši nariai. Visi parlamentai patys nustato savo delegacijų sudėtį.

3.2. Stebėtojai iš šalių kandidačių parlamentų

Iš kiekvienos šalies kandidatės parlamento į plenarinius ir neeilinius COSAC posėdžius kviečiama po tris stebėtojus. Į Sąjungos reikalų komitetų pirmininkų posėdžius kviečiama po du stebėtojus iš kiekvienos šalies kandidatės parlamento.

3.3. Kiti stebėtojai, specialistai ir ypatingi svečiai

Pirmininkaujanti valstybė narė kviečia stebėtojus iš Tarybos ir Komisijos generalinio sekretoriato. Be to, ji gali pakviesti stebėtojų iš Europos Sąjungos valstybių narių ambasadų ir, pasikonsultavusi su pirmininkaujančiu trejetu, stebėtojų iš kitų nacionalinių parlamentų, taip pat specialistų bei ypatingų svečių.

3.4. Posėdžių viešumas

COSAC posėdžiai yra vieši, jei nenusprendžiama kitaip.

4. POSĖDŽIŲ PAVADINIMAS

4.1. Plenarinių ir neeilinių posėdžių pavadinimas yra „Europos Sąjungos parlamentų Sąjungos reikalų komitetų konferencija – COSAC“. Prieš pavadinimą romėnišku skaitmeniu užrašomas posėdžio eilės numeris, po pavadinimo – posėdžio data ir vieta.

5. DARBOTVARKĖ

5.1. Iki kiekvienų metų paskutinio plenarinio posėdžio delegacijos nurodo klausimus, kuriuos jos siūlo nagrinėti kitais metais. Būsimoji darbotvarkė aptariama posėdžio pabaigoje. Pirmininkaujantis trejetas, deramai atsižvelgdamas į Lisabonos sutarties Protokolo dėl nacionalinių parlamentų vaidmens Europos Sąjungoje 10 straipsnio nuostatas, kiekvienos valstybės narės pirmininkavimo laikotarpio pradžioje pasiūlo vieną ar kelis klausimus, susijusius su Tarybos, Europos Parlamento ir Komisijos darbo programa ar anksčiau minėtame posėdyje pateiktais COSAC narių pasiūlymais.

5.2. Pagrindiniai kiekvienos darbotvarkės projekto klausimai siejami su COSAC, kaip organo, skirto užtikrinti Europos Sąjungos parlamentų keitimąsi informacija ir geriausia praktika, ypač susijusia su praktiniais parlamentinės kontrolės aspektais, vaidmeniu.

5.3. Darbotvarkės projektą rengia pirmininkaujančios valstybės parlamento Sąjungos reikalų komiteto pirmininkas, pasikonsultavęs su Sąjungos reikalų komitetų pirmininkais bei Europos Parlamento atstovu (-ais). Delegacijos gali pasiūlyti pirmininkaujančios valstybės parlamentui į darbotvarkę įtraukti arba iš jos išbraukti tam tikrą klausimą.

5.4. Galutinė darbotvarkė tvirtinama posėdyje.

6. KALBOS

6.1. Kiekviena delegacija atsako už visų savo pateiktų dokumentų vertimą į anglų ir (arba) prancūzų kalbas.

6.2. Konferencijos dokumentai dalyvaujantiems parlamentams pateikiami anglų ir (arba) prancūzų kalbomis. Kiekvienas parlamentas atsako už dokumentų vertimą į savo oficialiąją (-iąsias) kalbą (-as).

6.3. Be to, per plenarinius posėdžius sinchroniškai verčiama į oficialiąsias ES kalbas.

6.4. Vienintelis originalus COSAC pasiūlymų egzempliorius parengiamas anglų ir prancūzų kalbomis. Abu šie tekstai yra autentiški.

7. COSAC PASIŪLYMAI

7.1. Pagal Lisabonos sutarties Protokolą dėl nacionalinių parlamentų vaidmens Europos Sąjungoje COSAC gali teikti pasiūlymus Europos Parlamentui, Tarybai ir Komisijai.

7.2. Kiekviena delegacija gali siūlyti, kad COSAC priimtų tam tikrą pasiūlymą. Pasiūlymo projektas parengiamas, jei jį pasiūlo pirmininkaujančios valstybės parlamentas, pasikonsultavęs su pirmininkaujančiu trejetu, arba jei nacionalinių parlamentų Sąjungos reikalų komitetų pirmininkai bei Europos Parlamento atstovai absoliučia balsų dauguma nusprendžia, kad tai būtina, arba jei taip nusprendžiama COSAC posėdyje.

7.3. Pasiūlymo projektas perduodamas delegacijoms likus pakankamai laiko iki atitinkamo COSAC posėdžio, kad joms užtektų laiko projektui išnagrinėti ir pastaboms pateikti.

7.4. Galutinis pasiūlymo projektas parengiamas per parengiamąjį pirmininkų posėdį, kuris vyksta prieš atitinkamą COSAC posėdį. Į projektą įtraukiamos visų delegacijų pastabos, įskaitant galimus pareiškimus dėl balsavimo.

7.5. Paprastai COSAC siekia priimti pasiūlymus bendru sutarimu. Jei tai neįmanoma, pasiūlymai priimami mažiausiai trijų ketvirtadalių atiduotų balsų kvalifikuota dauguma. Ši trijų ketvirtadalių atiduotų balsų dauguma turi sudaryti bent pusę visų balsų.

7.6. Kiekviena delegacija turi du balsus.

7.7. Priimtas pasiūlymas skelbiamas Europos Sąjungos oficialiosiomis kalbomis Europos Sąjungos oficialiajame leidinyje.

7.8. Pirmininkaujančios valstybės parlamentas priimtą pasiūlymą perduoda Europos Parlamento, Tarybos ir Komisijos pirmininkams, prašydamas jų imtis veiksmų atsižvelgiant į pasiūlymą.

8. PIRMININKAUJANČIOS VALSTYBĖS PARLAMENTO VAIDMUO

8.1. Pirmininkaujančios valstybės Sąjungos reikalų komitetas pirmininkavimo laikotarpiu pirmininkauja COSAC.

8.2. Pirmininkaujančios valstybės parlamento sekretoriatas rengia posėdžių dokumentus. Jam padeda COSAC sekretoriatas.

8.3. Posėdžiams pirmininkauja pirmininkaujančios valstybės parlamento Sąjungos reikalų komiteto pirmininkas (-ai).

8.4. Pirmininkaujančios valstybės parlamento Sąjungos reikalų komiteto pirmininkas teikia pasiūlymą dėl posėdžių tvarkaraščio ir pasisakymams skiriamo laiko. Pasisakymo trukmė yra keturios minutės, nebent posėdyje nusprendžiama kitaip.

8.5. Pirmininkaujančios valstybės parlamento sekretoriatas parengia trumpą posėdžio protokolą pagal COSAC sekretoriato pateiktą projektą.

8.6. Pirmininkaujančios valstybės parlamento Sąjungos reikalų komiteto pirmininkas pristato diskusijų išvadas, parengtas pirmininkaujančio trejeto.

8.7. Pirmininkaujančios valstybės parlamento sekretoriatas pirmininkavimo laikotarpiu sudaro sekretoriatą COSAC užduotims vykdyti. COSAC sekretoriatas padeda atlikti šias užduotis.

9. COSAC SEKRETORIATAS

9.1. COSAC sekretoriatą sudaro pirmininkaujančio trejeto parlamentų pareigūnai ir nuolatinis narys, kuris padeda sekretoriatui vykdyti veiklą.

9.2. Pirmininkaujančio trejeto parlamentų pareigūnus skiria atitinkamas parlamentas aštuoniolikos mėnesių laikotarpiui. Šis laikotarpis nepratęsiamas.

9.3. Nuolatinį narį skiria COSAC pirmininkai pirmininkaujančio trejeto siūlymu. Jis arba ji turi būti valstybės narės parlamento pareigūnas (-ė). Šios kadencijos trukmė yra dveji metai. Kadencija gali būti pratęsta vieną kartą.

9.4. COSAC sekretoriatas padeda pirmininkaujančios valstybės parlamentui vykdyti visas užduotis. Šias užduotis COSAC sekretoriato nariai atlieka politiškai vadovaujami COSAC pirmininkaujančios valstybės ir pirmininkaujančio trejeto arba remdamiesi COSAC posėdžiuose priimtais sprendimais. Nuolatinis narys koordinuoja COSAC sekretoriato veiklą pagal pirmininkaujančios valstybės parlamento nurodymus.

9.5. Sekretoriato nuolatinio nario delegavimo į Briuselį išlaidas ir kitas būtinąsias technines sekretoriato išlaidas bendrai kompensuoja prisidėti pageidaujantys parlamentai. Bendrai finansuojamų išlaidų suma ir sąlygos nustatomos dalyvaujančiųjų parlamentų susitarimu.

10. COSAC IŠVADOS IR KOMUNIKATAI

10.1. Jei COSAC nusprendžia patvirtinti išvadas arba paskelbti komunikatą, pirmininkaujantis trejetas parengia projektą.

10.2. Išvadų projektas perduodamas delegacijoms likus pakankamai laiko iki atitinkamo COSAC posėdžio, kad joms užtektų laiko projektui išnagrinėti ir pastaboms pateikti.

10.3. Pirmininkaujančios valstybės parlamento sekretoriatas perduoda išvadas ir (arba) komunikatą nacionaliniams parlamentams, Europos Parlamentui, Tarybai ir Komisijai.

11. DARBO TVARKOS TAISYKLIŲ PERŽIŪRA

11.1. COSAC delegacijos gali pateikti pasiūlymus persvarstyti darbo tvarkos taisykles. Šie pasiūlymai visiems Europos Sąjungos parlamentams pateikiami raštu ne vėliau kaip likus mėnesiui iki COSAC posėdžio.

11.2. Pasiūlymai persvarstyti darbo tvarkos taisykles įtraukiami į pirmojo po pasiūlymo pateikimo vyksiančio COSAC posėdžio darbotvarkę.

11.3. Kad pasiūlymas būtų priimtas, būtinas vieningas posėdyje dalyvaujančių delegacijų pritarimas. Delegacijų susilaikymas balsuojant netrukdo priimti pasiūlymą.

11.4. Kvorumą sudaro mažiausiai du trečdaliai delegacijų.

11.5. Kiekviena delegacija turi vieną balsą.

12. DARBO TVARKOS TAISYKLIŲ ĮSIGALIOJIMAS

12.1. Vienintelis originalus šių darbo tvarkos taisyklių egzempliorius parengiamas anglų ir prancūzų kalbomis. Abu šie tekstai yra autentiški. Darbo tvarkos taisyklės paskelbiamos Europos Sąjungos oficialiosiomis kalbomis. Taisyklės įsigalioja jų paskelbimo Europos Sąjungos oficialiajame leidinyje dieną.

(1) Sąvoka „Europos Sąjungos parlamentai“ aprėpia Europos Sąjungos valstybių narių nacionalinius parlamentus (toliau – nacionaliniai parlamentai) ir Europos Parlamentą.

(2) Kaip nurodyta Protokole dėl nacionalinių parlamentų vaidmens Europos Sąjungoje, nacionalinių parlamentų vykdomas nuodugnus savo vyriausybių veiklos, susijusios su Europos Sąjungos veikla, tikrinimas yra kiekvienos valstybės narės konkrečios konstitucinės struktūros bei praktikos dalykas.